Diari Oficial de la Generalitat Valenciana


Sumari del DOGV 5123, del 27-10-2005 (2005/11471)

ORDE de 12 d'agost de 2005, de la Conselleria de Cultura, Educació i Esport, per la qual s'atribuïx la denominació específica de Músic Martín i Soler a l'Institut d'Educació Secundària núm.3 de Mislata.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5123

Data del DOGV
:   27-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11515


Data del document
:   12-08-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Mislata
    * ensenyament públic
    * centre d'ensenyament

ORDE de 12 d'agost de 2005, de la Conselleria de Cultura, Educació i Esport, per la qual s'atribuïx la denominació específica de Músic Martín i Soler a l'Institut d'Educació Secundària núm.3 de Mislata. [2005/X11354]  
El consell escolar de l'Institut d'Educació Secundària núm.3 de Mislata, en la sessió celebrada el 6 d'abril de 2005, va aprovar sol·licitar per al mencionat centre la denominació específica de Músic Martín i Soler.  
Esta proposta va ser aprovada pel ple de la corporació local, en sessió celebrada el dia 26 d'abril de 2005. Disposa, a més, de l'informe favorable de la inspecció educativa de la Direcció Territorial de Cultura, Educació i Esport de València, amb data de 24 de juny de 2005.  
Vicent Martín i Soler (València, 1754. Sant Petersburg, 1810). Va ser el compositor valencià amb major projecció europea durant la segona meitat del segle XVIII. Les seues obres operístiques van ser un èxit a tota Itàlia, on se'l coneixia i apreciava amb l'apel·latiu de Martini lo Spagnuolo, però va aconseguir el cim del reconeixement europeu a Viena amb la seua obra Una cosa rara. Va tindre tant d'èxit (amb cent representacions) que va eclipsar la carrera ascendent del mateix Mozart, l'obra del qual Les noces de Fígaro només es va representar tres vegades. L'èxit d'Una cosa rara va ser de tal magnitud que es va posar de moda entre la societat europea l'estil dels pentinats que portaven els cantants i taral·lejar pel carrer les seues melodies. Mozart, al final del segon acte de Don Giovanni, utilitza una peça d'Una cosa rara, dedicant així un homenatge musical a Vicent Martín i Soler. El seu trasllat a Sant Petersburg, nova capital europea de les arts, va arribar fins a la cort imperial russa, on es convertí en el compositor predilecte de la cort de la tsarina Caterina II. A la dita ciutat va residir i va treballar fins al dia de la seua mort. L'elecció d'esta denominació pel centre es deu al just reconeixement que el dit Institut vol fer a esta desconeguda celebritat valenciana.  
L'article 13 de la Llei Orgànica 8/1985, de 3 de juliol, reguladora del Dret a l'Educació establix que tots els centres han de tindre una denominació específica.  
L'article 3.2 del Reglament Orgànic i Funcional dels Instituts d'Educació Secundària establix que, una vegada creat el centre, el consell escolar d'este podrà proposar a la citada Conselleria la denominació específica, després de l'informe previ favorable del consell escolar municipal, o, si no n'hi ha, del ple de l'ajuntament corresponent  
L'article 3.3 del mencionat reglament establix que no hi podrà haver al mateix municipi instituts d'Educació Secundària amb idèntica denominació específica o que puga induir a error o confusió. El Registre de Centres Docents de la Comunitat Valenciana va certificar, el 20 de juliol de 2005, que no hi ha cap centre inscrit amb la dita denominació específica a la localitat de Mislata.  
En virtut d'això i fent ús de les facultats que em conferix l'article 35 de la Llei 5/1983, de 30 de desembre, de Govern Valencià,  
ORDENE  
Concedir la denominació específica de Músic Martín i Soler a l'Institut d'Educació Secundària núm.3 de Mislata, codi 84672801.  
DISPOSICIÓ ADDICIONAL ÚNICA  
Esta disposició s'inscriurà en el Registre de Centres Docents de la Comunitat Valenciana.  
DISPOSICIONS FINALS  
Primera  
La present orde produïrà efectes des del dia de la seua publicació en el Diari Oficial de la Generalitat Valenciana.  
Segona  
Conformement amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà presentar, potestativament, un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el conseller de Cultura, Educació i Esport en el termini d'un mes a comptar des de l'endemà de la publicació.  
b) El recurs contenciós administratiu haurà d'interposar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
València, 12 d'agost de 2005  
El conseller de Cultura, Educació i Esport,  
ALEJANDRO FONT DE MORA TURÓN